ไม่ใช้เทคโนโลยีสูง
มันนี่อินโนเวชั่นวันนี้ ไม่มีเรื่องเทคโนโลยีทางการเงินสนุกๆ มาเล่า มีแต่เรื่องพื้นๆ ด้านการเงิน
23 เม.ย. 2559

โดย...แบงก์กลิ้ง
มันนี่อินโนเวชั่นวันนี้ ไม่มีเรื่องเทคโนโลยีทางการเงินสนุกๆ มาเล่า มีแต่เรื่องพื้นๆ ด้านการเงิน แต่เป็นเรื่องที่มีผลกระทบกับคนมากมายมาคุยให้คุณผู้อ่านฟัง
เมื่อสองวันก่อนธนาคารกรุงเทพและธนาคารกสิกรไทยได้ประกาศลดอัตราดอกเบี้ยเงินกู้สำหรับลูกค้ารายย่อยชั้นดี (เอ็มอาร์อาร์) ลง 0.25% เริ่มมีผลบังคับใช้ในวันที่ 25 เม.ย.นี้ เมื่อวานนี้ธนาคารไทยพาณิชย์ก็ประกาศลดดอกเบี้ยเงินกู้เอ็มอาร์อาร์ลงมาบ้างในอัตราเดียวกัน และยังเกทับด้วยการลดดอกเบี้ยเงินกู้ลูกค้ารายใหญ่ชั้นดีประเภทเบิกเกินบัญชี (เอ็มโออาร์) ลง 0.25% มีผลวันที่ 25 เม.ย.เช่นกัน
ศึกดอกเบี้ยครั้งล่าสุดนี้เกิดขึ้นหลังจากรอบแรกเมื่อวันที่ 5 เม.ย. ธนาคารไทยพาณิชย์ประกาศลดดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ลงมาก่อน 0.125% แต่ธนาคารอื่นถึงจะประกาศช้ากว่า 1 วัน แต่ก็เกทับด้วยการประกาศลดเอ็มแอลอาร์ 0.25% เลย โดยให้เหตุผลว่าเพื่อช่วยเหลือลูกค้าในภาวะเศรษฐกิจชะลอตัว
การแข่งลดดอกเบี้ยเงินกู้ครั้งนี้ทำให้ลูกหนี้ได้ประโยชน์จากธนาคารกันทั่วถึง ทั้งรายใหญ่และรายย่อยที่จะมีภาระค่าใช้จ่ายดอกเบี้ยลดลง มากน้อยตามมูลหนี้ที่มี ซึ่งนี่เป็นบริการด้านพื้นฐานของธนาคารที่ไม่ต้องใช้เทคโนโลยีมากมาย แต่คนต้องการใช้บริการเยอะมาก เงื่อนไขการใช้บริการก็มีแค่ชำระเงินค่างวดให้ครบถ้วนตามเวลาที่กำหนด
แค่นี้คุณก็จะเป็นลูกค้าชั้นดีที่ธนาคารไหนก็ต้อนรับ